પટણા: બોલીવૂડ અભિનેતા અને ભાજપના નેતા શત્રુઘ્નસિંહાએ વધુ એક વખત ભાજપ નેતાગીરીને પડકારી છે. બિહાર ચૂંટણી વખતના વિધાનો બદલ શિસ્તભંગના પગલાંની માંગ કરતા નેતાઓને ઝાટકીને તેમણે એવો પડકાર કર્યો છે કે મારી સામે પગલાં લેવાની નેતાગીરીની હિંમત નથી. શત્રુઘ્નસિંહાએ ધડાધડ જુદા-જુદા પાંચ ટ્વિટ કર્યા છે. ભાજપ નેતા આર. કે. સિંહનો હવાલો આપતા કહ્યું કે મારા અને આર. કે. સિંહ સામે પગલાં લેવાની ભાજપમાં હિંમત નથી. આર.કે. સિંહને શત્રુઘ્ન સિંહાએ ‘બિહારના સિંહ’ ગણાવ્યા હતા. આ અગાઉ અન્ય એક ટ્વિટમાં શત્રુઘ્નસિંહાએ એમ કહ્યું કે અંગત સ્વાર્થ ધરાવતા તત્વો હજુ કોઇ પદાર્થ પાઠ લેવાના મૂડમાં નથી. તેઓ હજુ ગેરસમજણ સર્જવા જ પ્રયત્નશીલ છે. બિહારની હાર માટે જવાબદાર નેતાઓએ જવાબ આપવો જ પડે.